Drumul Judeţean 105 a fost reabilitat ultima oară acum aproape şapte ani. De atunci, şoseaua deja îngustă şi prost semnalizată - s-a transformat într-un pericol tot mai mare pentru şoferi

Şoferii care trec frecvent pe aici au învăţat să evite porţiunile primejdioase. Ceilalţi - îşi riscă viaţa.

Poliţiştii au atras atenţia încă din 2009 Consiliului Judeţean Braşov că drumul e un adevărat pericol public. Instituţia, care are şoseaua în administrare, a reacţionat abia acum.

Claudiu Coman, vicepreşedinte al Consiliului Judeţean Braşov: „În luna mai o să vină pentru manevre militare trupe NATO, deci care ajung până în Cincu, până la baza militară Cincu. Şi am luat în analiză situaţia unui pod peste care trebuie să treacă şi, sigur, situaţia generală a drumului”.

CJ Braşov a alocat în regim de urgenţă 113.000 de lei pentru reabilitarea drumului. Exerciţiul militar internaţional din poligonul de la Cincu are loc în perioada 15 - 30 mai, ceea ce înseamnă că lucrările trebuie finalizate în cel mult 10 zile.